

**Limbažu novada DOME**

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

Lūdzu iekļaut teritorijas attīstības komitejas sēdē

Lēmuma projekts

**Par Limbažu novada pašvaldības domes saistošo noteikumu “Nolikums par licencēto makšķerēšanu Pāles ūdenskrātuvē” nodošanu sabiedrības viedokļa noskaidrošanai**

Ziņo Juris Graudiņš

Limbažu novada pašvaldības dome ar 2023.gada 27.aprīļa lēmumu Nr. 302 „Par pilnvarojuma līguma slēgšanu ar biedrību „MEDNIEKU UN MAKŠĶERNIEKU KLUBS “PĀLE”” par licencētās makšķerēšanas organizēšanu” (protokols Nr.5, 42.§) nolēma pilnvarot biedrību “MEDNIEKU UN MAKŠĶERNIEKU KLUBS “PĀLE””, reģistrācijas numurs 40008008483, organizēt licencēto makšķerēšanu Pāles ūdenskrātuvē, “Pāles dīķis”, Pāles pagastā, Limbažu novadā.

Ņemot vērā iepriekš minēto domes lēmumu, 2023. gada 18. maijā tika noslēgts pilnvarojuma līgums Nr. 4.10.23/23/1, kura 2.2.punktā noteikts, ka *pilnvarnieks apņemas divu mēnešu laikā no Līguma noslēgšanas brīža, MK noteikumos noteiktajā kārtībā izstrādāt un iesniegt Pašvaldībai nolikuma par licencēto makšķerēšanu Pāles ūdenskrātuvē, “Pāles dīķis”, Pāles pagastā, Limbažu novadā, projektu saistošo noteikumu sagatavošanai un sabiedrības viedokļa noskaidrošanai.*

2023.gada 23.maijā Limbažu novada pašvaldībā saņemts biedrības “MEDNIEKU UN MAKŠĶERNIEKU KLUBS “PĀLE”” iesniegums ar lūgumu apstiprināt saistošos noteikumus par licencēto makšķerēšanu Pāles ūdenskrātuvē.

Saskaņā ar Zvejniecības likuma 10.panta piekto daļu *pašvaldība izdod saistošos noteikumus par licencēto makšķerēšanu, licencēto vēžošanu vai licencētajām zemūdens medībām tās administratīvajā teritorijā esošajos ūdeņos, ja saskaņā ar normatīvajiem aktiem par licencēto makšķerēšanu, licencēto vēžošanu un licencētajām zemūdens medībām šajos ūdeņos paredzēta makšķerēšanas, vēžošanas vai zemūdens medību tiesību izmantošana ar īpašām atļaujām (licencēm).*

Ministru kabineta 2015.gada 22.decembra noteikumos Nr.799 „Licencētās makšķerēšanas, vēžošanas un zemūdens medību kārtība” noteikta licencētās makšķerēšanas kārtība, tajā skaitā un ne tikai, licencētās makšķerēšanas organizētāja pienākumi, nolikuma izstrādes kārtība, maksa par licencēm un maksas samazināšanas noteikumi.

Pašvaldību likuma 46. panta trešā daļa nosaka, ka *saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā*.

Pamatojoties uz Zvejniecības likuma 10.panta piekto daļu, Ministru kabineta 2015.gada 22.decembra noteikumu Nr.799 „Licencētās makšķerēšanas, vēžošanas un zemūdens medību kārtība” 9. punktu, Pašvaldību likuma 10.panta pirmās daļas 1.punktu, 44.panta otro daļu un 46. panta trešo daļu, **atklāti balsojot: PAR** –\_\_\_\_\_\_\_\_\_\_\_\_\_\_\_\_\_\_, **PRET –** \_\_\_\_\_\_\_\_\_\_\_\_\_\_\_\_\_, **ATTURAS –** \_\_\_\_\_\_\_\_\_\_\_\_\_\_\_\_, komiteja **NOLEMJ:**

1. Nodot Limbažu novada pašvaldības domes saistošos noteikumus Nr.\_\_ “Nolikums par licencēto makšķerēšanu Pāles ūdenskrātuvē” sabiedrības viedokļa noskaidrošanai.
2. Uzdot Sabiedrisko attiecību nodaļai saistošo noteikumu projektu publicēt pašvaldības oficiālajā tīmekļvietnē sabiedrības viedokļa noskaidrošanai, nosakot termiņu viedokļa paušanai - divas nedēļas no saistošo noteikumu publicēšanas dienas pašvaldības oficiālajā tīmekļvietnē.
3. Uzdot Limbažu novada pašvaldības aģentūras “LAUTA” Limbažu novada publisko ūdeņu apsaimniekošanas nodaļai “Alda” pēc viedokļu saņemšanas, tos apkopot un atspoguļot saistošo noteikumu projekta paskaidrojuma rakstā.
4. Uzdot biedrībai „MEDNIEKU UN MAKŠĶERNIEKU KLUBS “PĀLE”” pēc sabiedrības viedokļa noskaidrošanas un apkopošanas, saskaņot saistošos noteikumus ar Ministru kabineta 2015.gada 22.decembra noteikumu Nr.799 “Licencētās makšķerēšanas, vēžošanas un zemūdens medību kārtība” 10.punktā minētajām institūcijām.
5. Uzdot biedrībai „MEDNIEKU UN MAKŠĶERNIEKU KLUBS “PĀLE”” pēc lēmuma projekta 4.punktā minēto saskaņojumu saņemšanas, atkārtoti vērsties Teritorijas attīstības komitejā saistošo noteikumu apstiprināšanai.
6. Pieņemt zināšanai Limbažu novada pašvaldības domes saistošo noteikumu Nr. \_\_ “Nolikums par licencēto makšķerēšanu Pāles ūdenskrātuvē” paskaidrojuma rakstu (pielikumā).
7. Kontroli par lēmuma izpildi uzdot Limbažu novada pašvaldības izpilddirektoram.

Lēmumu nosūtīt: Sabiedrisko attiecību nodaļai, Limbažu novada pašvaldības aģentūras “LAUTA” Limbažu novada publisko ūdeņu apsaimniekošanas nodaļai “Alda”, biedrībai „MEDNIEKU UN MAKŠĶERNIEKU KLUBS “PĀLE””.